**NÁRODNÁ RADA SLOVENSKEJ REPUBLIKY**

 **V. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-3185/2010

**194a**

### I n f o r m á c i a

**o výsledkoch rokovania výborov Národnej rady Slovenskej republiky o návrhu Výboru Národnej rady Slovenskej republiky pre európske záležitosti na vydanie ústavného zákona, ktorým sa mení a dopĺňa ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (tlač 194) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Podľa § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov ako spoločný spravodajca predkladám informáciu o výsledkoch rokovania výborov Národnej rady Slovenskej republiky o návrhu Výboru Národnej rady Slovenskej republiky pre európske záležitosti na vydanie ústavného zákona, ktorým sa mení a dopĺňa ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (tlač 194) v druhom čítaní, nakoľko spoločná správa, o ktorej gestorský výbor rokoval 21. marca 2011, nespĺňa náležitosti § 79 ods. 4 citovaného zákona. Z dôvodu, že pozmeňujúce a doplňujúce návrhy určených výborov a návrh zákona ako celok nezískali v gestorskom výbore súhlas požadovanej ústavnej väčšiny.

I.

 Národná rada Slovenskej republiky uznesením z 3. februára 2011 č. 294 pridelila návrh Výboru Národnej rady Slovenskej republiky pre európske záležitosti **na vydanie ústavného zákona,** ktorým sa mení a dopĺňa **ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (tlač 194)** na  prerokovanie týmto výborom:

* **Ústavnoprávnemu výboru** Národnej rady Slovenskej republiky,
* **Zahraničnému výboru** Národnej rady Slovenskej republiky a
* **Výboru** Národnej rady Slovenskej republiky **pre európske záležitosti.**

Za gestorský výbor určila **Ústavnoprávny výbor** Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh ústavného zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu ústavného zákona (§ 75 ods. 2 rokovacieho poriadku Národnej rady Slovenskej republiky).

III.

 Návrh Výboru Národnej rady Slovenskej republiky pre európske záležitosti na vydanie ústavného zákona, ktorým sa mení a dopĺňa **ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie** (tlač 194) odporúčali **schváliť:**

 **Ústavnoprávny výbor** Národnej rady Slovenskej republiky uznesením z 9. marca 2011 č. 142 a

 **Zahraničný výbor** Národnej rady Slovenskej republiky uznesením zo 17. marca 2011 č. 45.

 **Výbor** Národnej rady Slovenskej republiky **pre európske záležitosti** rokoval 17. marca 2011. Neprijal platné uznesenie, nakoľko uznesenie nezískalo súhlas aspoň trojpätinovej väčšiny všetkých poslancov.

IV.

 **Z uznesení výborov** Národnej rady Slovenskej republiky pod bodom III tejto správy vyplývajú tieto **pozmeňujúce a doplňujúce návrhy:**

1. V čl. I v 1. bode v čl. 1 ods. 1 v prvej vete sa slová „návrhy právnych aktov Európskej únie a návrhy na použitie postupu podľa osobitného predpisu1*)*“ nahrádzajú slovami „návrhy právnych aktov Európskej únie, návrhy na postup podľa Zmluvy o Európskej únii, návrhy legislatívnych iniciatív Európskej únie a návrhy na postup podľa Zmluvy o fungovaní Európskej únii“. Poznámka pod čiarou k odkazu 1 sa vypúšťa.

Ide o legislatívno-technickú pripomienku, ktorou sa spresňuje text a súčasne sa zohľadňujú všetky druhy „aktov“navrhovaných orgánmiEurópskej únie, ktoré sú zasielané národným parlamentom podľa Zmluvy o Európskej únii (čl. 48 ods. 2, čl. 48 ods. 7) a Zmluvy o fungovaní Európskej únii (čl. 69, čl. 81 ods. 3, čl. 352) v spojitosti s Protokolom č. 1 a Protokolom č. 2. Súčasne sa vypúšťa poznámka pod čiarou, ktorá sa v ústavných zákonoch nepoužíva.

**Ústavnoprávny výbor NR SR**

**Zahraničný výbor NR SR**

2. V čl. I v 1. bode v  čl. 1 ods. 1 druhej vete sa za slovo „Vláda“ vkladajú slová „v primeranom časovom predstihu“ a za slovo „záležitostiach“ sa vkladajú slová „týkajúcich sa Európskej únie a“.

Navrhuje sa spresnenie v tom zmysle, aby vláda mala povinnosť informovať Národnú radu Slovenskej republiky o ostatných záležitostiach vopred a nie až následne, kedy by už takáto informácia nemusela mať pre parlament žiadnu hodnotu. Tiež sa navrhuje rozšírenie informačnej povinnosti vlády o ostatných záležitostiach nielen na veci súvisiace s členstvom Slovenskej republiky v EÚ, ale aj na iné záležitosti týkajúce sa EÚ ako takej. Tým sa dosiahne, že Národná rada Slovenskej republiky bude vopred informovaná v celom rozsahu problematiky EÚ a bude môcť účinnejšie využívať svoje právomoci v záležitostiach EÚ. (Tak sa zabezpečí, že z hľadiska prerokovávania v NR SR, sa záležitosti EÚ stanú súčasťou vnútroštátnych záležitostí.)

**Ústavnoprávny výbor NR SR**

**Zahraničný výbor NR SR**

3. V čl. I v 3. bode v čl. 2 ods. 1 sa slová „právnych aktov Európskej únie a návrhom na použitie postupu podľa osobitného predpisu 1*)*“nahrádzajú slovami „podľa čl. 1 odseku 1“.

Ide o legislatívno-technickú pripomienku, ktorou sa poznámka pod čiarou nahrádza odkazom na príslušný text ústavného zákona.

**Ústavnoprávny výbor NR SR**

**Zahraničný výbor NR SR**

4. V čl. I v 4. bode sa vypúšťajú slová „a 6“.

 Legislatívno-technická úprava.

**Ústavnoprávny výbor NR SR**

**Zahraničný výbor NR SR**

5. V čl. I sa za 4. bod vkladá nový 5. bod, ktorý znie:

 „5. V čl. 2 ods. 6 sa vypúšťajú slová „Európskych spoločenstvách a“.

 Doterajší 5. bod sa označuje ako 6. bod.

 Legislatívno-technická úprava.

**Ústavnoprávny výbor NR SR**

**Zahraničný výbor NR SR**

6. V čl. I v 5. bode v čl. 2 ods. 7 sa slová „bez zbytočného odkladu“ nahrádzajú slovom „bezodkladne“.

Ide o legislatívno-technickú pripomienku, ktorou sa spresňuje text v súlade so zaužívanou praxou.

**Ústavnoprávny výbor NR SR**

**Zahraničný výbor NR SR**

 Radoslav Procházka

 predseda Ústavnoprávneho výboru

 Národnej rady Slovenskej republiky

Bratislava 21. marca 2011